Aurora direkteur wat na VAE vlug moet boet - Solidariteit - Solidariteit WêreldSolidariteit Wêreld
Aurora direkteur wat na VAE vlug moet boet – Solidariteit
Volgens onlangse mediaberigte en vertroulike bronne met wie Solidariteit in kontak was, het Khulubuse Zuma, voormalige Aurora-direkteur en broerskind van president Jacob Zuma, na bewering verblyfreg in die Verenigde Arabiese Emirate (VAE) ontvang en hom reeds daar gaan vestig.
Zuma en sy mede-Aurora direkteure Fazel en Solly Bhana, Zondwa Mandela en Thulani Ngubani is in 2015 deur die Noord-Gautengse hooggeregshof skuldig bevind aan die roekelose en nalatige bestuur van die Pamodzi-mynbates en aanspreeklik gehou vir die R1,5 miljard se skade wat aan die mynbates aangerig is. As uitvloeisel van die skuldigbevinding het die Aurora-direkteure skikkingsooreenkomste met die Pamodzi-likwidateurs aangegaan. Die gelde wat uit die ooreenkomste ingewin sou word, sou aangewend word om die uitstaande salarisse van die 5 300 voormalige Aurora-werknemers te betaal aan wie miljoene rande se uitstaande vergoeding geskuld word.
Volgens Gideon du Plessis, hoofsekretaris by Solidariteit, was Zuma die laaste van die Aurora-direkteure wat in gebreke gebly het om aan die terugbetalingsooreenkomste te voldoen nadat hy in Julie vanjaar nie die ooreengekome maandelikse betaling van R500 000 gemaak het nie. “Volgens die oorspronklike ooreenkoms wat met Zuma aangegaan is, moet hy R23 miljoen terugbetaal, maar as hy in gebreke bly om aan die ooreenkoms te voldoen, sal hy dan vir die volle skade van R1,5 miljard aanspreeklik gehou word. Zuma het egter slegs R9,5 miljoen van die ooreengekome bedrag terugbetaal,” het Du Plessis verduidelik.
Volgens Du Plessis het die likwidateurs se regspan intussen ʼn aansoek gebring om Zuma te sekwestreer en die aansoek sal op 8 Desember 2017 in die Durbanse hooggeregshof aangehoor word. Zuma sal volgens alle aanduidings nie die aansoek teenstaan nie aangesien hy hom nou permanent in die VAE bevind. “Die Insolvensiewet bepaal egter dat waar ʼn persoon landuit gevlug het met die doel om krediteure te ontduik, beslag gelê mag word op die persoon se bates in die land waarnatoe gevlug is,” het Du Plessis gesê.
Solidariteit sal saam met die likwidateurs, trustees en ander belanghebbende partye alles in die stryd werp om te verseker dat die Suid-Afrikaanse sekwestrasie-bevel ook deur ʼn hof in die VAE bekragtig word, sodat daar in die VAE op Zuma se bates beslag gelê kan word.
So ʼn sekwestrasiebevel sal ook beteken dat ʼn insolvensie-ondersoek na al Zuma se besigheidshandelinge sedert hy in 2009 as ʼn direkteur by Aurora aangestel is, sal plaasvind. Dit beteken dat al sy saketransaksies gedurende die tydperk ontbloot sal word en dat dit hopelik ook duidelikheid sal gee oor wie sy sakevennote en begunstigdes was,” het Du Plessis gesê.
Intussen behoort Fazel en Solly Bhana se finale sekwestrasiebevel op 13 Oktober 2017 in die Noord-Gautengse hooggeregshof bekragtig te word en kan die insolvensie-ondersoek na hul besigheidsbelange ʼn aanvang neem en die bates wat hulle nog nie weggesteek het nie, kan verkoop word om werkers se uitstaande salarisse te betaal. Die aansoeke rakende die sekwestrasie van Mandela en Ngubani behoort binne die volgende drie weke by die hof ingedien te word.
Volgens Du Plessis het die Aurora-likwidateurs egter reeds ʼn paar miljoen rand ingewin uit aanvanklike terugbetalings deur die Aurora-direkteure en is daar ook nagenoeg R7,1 miljoen ingewin van familielede van die Bhanas wat ook onregmatig voordeel getrek het uit die Aurora-handelinge – laasgenoemde het egter pligsgetrou hul skuld vereffen. “Solidariteit rig ʼn versoek aan die Aurora-likwidateurs om sy lede, wat lank gelede reeds as Aurora-eisers geregistreer is, hul eerste dividendbetalings te laat ontvang uit geld wat reeds ingewin is,” aldus Du Plessis.
“Solidariteit doen ook ʼn beroep op die VAE se ambassade in Suid-Afrika om solank die aanvoorwerk te doen vir die hofbevel teen Zuma wat in die VAE bekragtig moet word.
Solidariteit spreek ook sy kommer uit dat Khulubuse Zuma dalk benewens sy Aurora-skuld ook vir ander redes landuit is en dit is om die weg te baan vir ander lede van die Zuma-familie wat self ook ondersoeke in die gesig staar en ook die land sal wil verlaat om die Suid-Afrikaanse regstelsel te omseil,” het Du Plessis gemaan.